CELEX: 52021PC0209
Language: fi
Date: 2021-04-29
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Alankomaille soveltaa satamassa laiturissa oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti

EUROOPAN KOMISSIO
            Bryssel 29.4.2021
            COM(2021) 209 final
            2021/0108(NLE)
            Ehdotus
            NEUVOSTON TÄYTÄNTÖÖNPANOPÄÄTÖS 
            luvan antamisesta Alankomaille soveltaa satamassa laiturissa oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Energiatuotteiden ja sähkön verotusta säännellään unionissa energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetulla neuvoston direktiivillä 2003/96/EY
                     1
                  , jäljempänä ’energiaverodirektiivi’ tai ’direktiivi’.
               
               
                  Direktiivin 19 artiklan 1 kohdan ja erityisesti sen 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia muita vapautuksia tai alennuksia erityisistä politiikkaan liittyvistä syistä.
               
               
                  Alankomaat pyysi lupaa soveltaa kuuden vuoden ajan alennettua verokantaa sähköön, joka toimitetaan maalla sijaitseviin voimalaitoksiin, jotka toimittavat sähköä laiturissa oleville aluksille, lukuun ottamatta yksityisiä huvialuksia. Tämän ehdotuksen tarkoituksena on antaa kyseinen lupa poikkeusluvalla, joka on pyydetyn mukaisesti voimassa 30. kesäkuuta 2027 asti. 
               
               
                  Alankomaiden viranomaiset ilmoittivat komissiolle 10. elokuuta 2020 päivätyllä kirjeellä aikomuksestaan soveltaa toimenpidettä.
               
               
                  Alankomaat hakee lupaa soveltaa alennettua verokantaa, jonka määrä on 0,50 euroa/MWh. Se vastaa vähimmäisverokantaa, jota sovelletaan sähkön toimittamiseen laitoksille, jotka toimittavat sähköä kokonaan tai lähes kokonaan (vähintään 90 prosenttia) aluksille, lukuun ottamatta yksityisiä huvialuksia. Alennetun verokannan asianmukaisen soveltamisen varmistamiseksi sitä sovelletaan vain, jos laitoksella on suora yhteys sähköverkkoon.
               
               
                  Pyydetty voimassaoloaika koskee 1. heinäkuuta 2021 ja 30. kesäkuuta 2027 välistä aikaa, eli se on energiaverodirektiivin 19 artiklan mukaisen enimmäismääräajan mukainen.
               
               
                  Veronalennuksen tavoitteena on tarjota taloudellinen kannustin maasähkön käyttöön satamien ja merenkulun kestävyyden edistämiseksi ja satamakaupunkien ilmansaasteiden vähentämiseksi, paikallisen ilmanlaadun parantamiseksi ja melun vähentämiseksi, jotta asukkaille koituisi terveyshyötyjä.
               
               
                  Alankomaiden soveltaman toimenpiteen tarkoituksena on myös vähentää vesiliikenteen ympäristövaikutuksia.
               
               
                  Alankomaat haluaa tällä toimenpiteellä edistää maasähkön käyttöä, sillä sen katsotaan saastuttavan vähemmän kuin satamassa kiinnitettyinä olevilla aluksilla tuotettu sähkö. Kuten pyynnössä todetaan, tuensaajien alennettu verokanta on 0,50 euroa/MWh. Se on direktiivin 10 artiklan 1 kohdassa ja sen liitteessä I olevassa taulukossa C määritelty sähkön vähimmäisverokanta. Energiaveron alenevan rakenteen vuoksi suhteellinen etu on suurempi sellaisten laitosten toiminnanharjoittajille (ja käyttäjille), joiden kulutus on suhteellisen vähäistä. 
               
               
                  Toisaalta energiaverodirektiivin 14 artiklan 1 kohdan c alakohdan mukaisesti jäsenvaltioiden on vapautettava verotuksesta energiatuotteet, joilla tuotetaan sähköä satamassa laiturissa olevilla aluksilla, sekä tällaisilla aluksilla tuotettu sähkö. Vapautusta voidaan Alankomaiden lainsäädännön osaksi saatetun direktiivin 15 artiklan 1 kohdan f alakohdan nojalla soveltaa myös energiatuotteisiin, joilla tuotetaan sähköä aluksilla sisävesillä liikennöimistä varten, sekä aluksilla tuotettuun sähköön. 
               
               
                  Alankomaiden viranomaiset ovat ilmoittaneet, että veronalennusta sovelletaan kaikkiin muihin aluksiin kuin yksityisiin huvialuksiin, mikä tarkoittaa sitä, että veronalennuksesta voivat hyötyä kaikki kaupallisessa laivaliikenteessä mukana olevat alukset koosta tai lipusta riippumatta. Eräissä satamissa on voimassa sisävesiliikenteen generaattoreita koskevia kieltoja.
               
               
                  Kuten pyynnössä todetaan, suurin osa noin 12 500 kansallisesta ja kansainvälisestä sisävesiliikenteen aluksesta käyttää maasähköä, jota on saatavilla useimmilla tärkeimpien liikennekäytävien laitureilla. Maasähkölaitteistoja on nykyisin vain hyvin vähän merenkulkualalla, jolla niiden käyttö rajoittuu yhteen ro-ro-alukseen ja kalastusaluksiin (troolareihin) Scheveningenin ja IJmuidenin satamissa. Alankomaiden viranomaiset aikovat kuitenkin lisätä maasähkön saatavuutta merialuksille.
               
            
            
               Toimenpide ei ole taloudellisissa vaikeuksissa olevien yritysten tai sellaisten yritysten käytettävissä, joille on annettu perintämääräys sellaisen komission aiemman päätöksen perusteella, jossa tukitoimenpide on todettu sääntöjenvastaiseksi ja sisämarkkinoille soveltumattomaksi.
            
            
               Toimenpiteen arvioidaan aiheuttavan talousarvioon yhden miljoonan euron menot.
            
            
               
                  Alankomaat haki lupaa 1. heinäkuuta 2021 ja 30. kesäkuuta 2027 väliselle ajalle, jolloin se on direktiivin 19 artiklan 2 kohdassa säädetyn enimmäisajan mukainen.
               
               
                  Alankomaat haluaa tällä veronalennuksella kannustaa asianomaisia toimijoita kehittämään ja käyttämään maasähköä, jotta voitaisiin vähentää laiturissa olevien alusten polttoaineiden polton synnyttämiä ilman kautta leviäviä päästöjä ja melua sekä hiilidioksidipäästöjä. Alennetun verokannan soveltaminen parantaisi maasähkön kilpailukykyä verosta vapautettuun aluksilla poltettavaan bunkkeriöljyyn nähden. 
               
            
         
         
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Sähkön verotusta säännellään energiaverodirektiivillä 2003/96/EY ja erityisesti sen 10 artiklalla. Direktiivin 14 artiklan 1 kohdan c alakohdassa säädetään pakollisesta verovapautuksesta, joka koskee aluksilla käytettäviä energiatuotteita sekä niillä tuotettavaa sähköä. Direktiivin 5, 15 ja 17 artiklassa säädetään jäsenvaltioiden mahdollisuudesta soveltaa verojen eriyttämistä, kuten verovapautuksia ja veronalennuksia, tiettyihin sähkön käyttötapoihin. Näissä säännöksissä ei kuitenkaan sellaisenaan säädetä maasähkön veronalennuksista.
               
               
                  Toimenpiteessä on kyseessä valtiontuki, ja se kuuluu asiaa koskevan EU:n lainsäädännön ja erityisesti komission asetuksen (EU) N:o 651/2014
                     2
                   soveltamisalaan.
               
            
            
               Energiaverodirektiivin säännökset
            
            
               
                  Direktiivin 19 artiklan 1 kohdan ensimmäisessä alakohdassa säädetään seuraavaa: 
               
               
                  ”Edellisissä artikloissa, erityisesti 5, 15 ja 17 artiklassa esitettyjen säännösten lisäksi neuvosto voi yksimielisesti komission ehdotuksesta antaa jäsenvaltioille luvan ottaa käyttöön muita vapautuksia tai alennuksia erityisistä politiikkaan liittyvistä syistä.”
               
               
                  Kyseisellä veronalennuksella Alankomaiden viranomaiset pyrkivät edistämään sitä, että satamassa laiturissa olevat alukset täyttävät sähköntarpeensa ympäristöä vähemmän vahingoittavalla tavalla, mikä parantaisi paikallista ilmanlaatua ja vähentäisi melua. Komissio on jo suositellut maasähkön käyttöä laiturissa olevilla aluksilla tuotettavan sähkön vaihtoehtona ja näin tunnustanut maasähkön ympäristöhyödyt.
                     3
                   Edunsaajia veloitettaisiin energiaverodirektiivissä säädetyn sähköön sovellettavan EU:n vähimmäisverokannan mukaisesti, joka on 0,50 euroa/MWh. Tämä voi siis edistää asetettujen poliittisten tavoitteiden saavuttamista.
               
               
                  Maasähköä koskevan edullisen verokohtelun käyttöönotto on mahdollista direktiivin 19 artiklan nojalla, sillä sen tarkoituksena on antaa jäsenvaltioille mahdollisuus ottaa käyttöön muita vapautuksia tai alennuksia erityisistä politiikkaan liittyvistä syistä. 
               
               
                  Alankomaat on pyytänyt, että toimenpidettä sovellettaisiin direktiivin 19 artiklan 2 kohdassa sallittu enimmäisaika eli kuusi vuotta. Poikkeuksen soveltamisajan olisi periaatteessa oltava riittävän pitkä, jotta se ei vähentäisi satamaoperaattoreiden ja sähköntoimittajien halukkuutta käynnistää tai jatkaa tarvittavia investointeja maasähkölaitteisiin. Tällainen soveltamisaika antaa myös parhaan mahdollisen oikeusvarmuuden alusten liikenteenharjoittajille, joiden on suunniteltava alusten varustukseen tehtäviä investointejaan. 
               
            
            
               Poikkeuksen ei tulisi kuitenkaan heikentää voimassa olevan lainsäädäntökehyksen tulevaa kehitystä, vaan siinä olisi otettava huomioon energiaverodirektiivin tuleva tarkistaminen ja se, että neuvosto saattaa antaa säädöksen energiaverodirektiivin muuttamista koskevan komission ehdotuksen perusteella. Tarkistaminen on jatkoa energiaverodirektiivin arvioinnille
                  4
                ja EU:n energiaverotuskehyksestä 28. marraskuuta 2019 annetuille neuvoston päätelmille
                  5
               . Päätelmissään neuvosto kehotti komissiota analysoimaan ja arvioimaan mahdollisia vaihtoehtoja, jotta energiaverodirektiivin tarkistamista koskeva ehdotus voitaisiin julkaista hyvissä ajoin. Lisäksi neuvosto kehotti komissiota kiinnittämään erityistä huomiota direktiivin soveltamisalaan, vähimmäisverokantoihin ja erityisiin verohuojennuksiin ja ‑vapautuksiin. 
            
            
            
               Vaikka tässä tilanteessa vaikuttaa aiheelliselta myöntää lupa haetulle ajanjaksolle, poikkeuksen voimassaolon ei kuitenkaan tulisi rajoittaa sellaisten asiaa koskevien yleisten säännösten soveltamista, jotka tulevat voimaan ennen kesäkuun 2027 loppua. 
            
            
            
               
                  Valtiontukisäännöt
               
               
                  Alankomaiden viranomaisten suunnittelema alennettu verokanta 0,50 euroa/MWh on sama kuin direktiivin 2003/96/EY 10 artiklassa säädetty EU:n vähimmäisverotaso yrityskäyttöön tarkoitetulle sähkölle. 
               
               
                  Toimenpide näyttää kuuluvan komission asetuksen (EU) N:o 651/2014 (yleinen ryhmäpoikkeusasetus) 44 artiklan soveltamisalaan. Mainitussa artiklassa säädetään ehdoista, joilla direktiivissä 2003/96/EY tarkoitettujen ympäristöverojen alennusten muodossa myönnettävä tuki voidaan vapauttaa valtiontukien ilmoitusvaatimuksista. Tässä vaiheessa ei kuitenkaan voida määrittää, täyttyvätkö kaikki tässä asetuksessa säädetyt edellytykset, eikä ehdotuksella neuvoston täytäntöönpanopäätökseksi vaikuteta jäsenvaltioiden velvoitteeseen varmistaa, että noudatetaan valtiontukisääntöjä ja poikkeuksen saaneiden tukimuotojen osalta erityisesti komission asetusta (EU) N:o 651/2014. 
               
               
                  Kuten pyynnössä todetaan, Alankomaiden viranomaiset ilmoittavat toimenpiteestä komissiolle 20 työpäivän kuluessa sen voimaantulosta.
               
            
            
               •Yhdenmukaisuus unionin muiden politiikkojen kanssa
            
            
               
                  Ympäristö- ja ilmastonmuutospolitiikka
               
               
                  Toimenpide, jota pyyntö koskee, liittyy pääasiassa EU:n ympäristö- ja ilmastopolitiikkaan. Toimenpiteellä parannetaan paikallista ilmanlaatua ja vähennetään melua siinä määrin kuin sillä vähennetään bunkkeriöljyn polttamista satamassa olevilla aluksilla. Ilmanlaatua koskevan direktiivin 2008/50/EY
                     6
                   13 artiklan mukaan jäsenvaltioiden on varmistettava, että useiden ilmansaasteiden tasot eivät ylitä kyseisessä direktiivissä vahvistettuja raja-arvoja, tavoitearvoja ja muita ilmanlaatua koskevia vaatimuksia. Täyttääkseen velvollisuutensa jäsenvaltioiden on tarvittaessa löydettävä ratkaisuja esimerkiksi satamassa laiturissa olevien alusten päästöjä koskeviin ongelmiin. Voidaan siis ajatella, että satamissa, joissa tällaisia ongelmia esiintyy, maasähkön käyttöä edistetään yleisen ilmanlaatustrategian mukaisesti. Maasähkön käyttöön kannustetaan myös meripolttoaineiden rikkipitoisuutta sääntelevällä direktiivillä (EU) 2016/802
                     7
                  . Se edistäisi osaltaan myös luontotyyppien sekä luonnonvaraisen eläimistön ja kasviston suojelusta annettuun direktiiviin 92/43/ETY perustuvien typpilaskeumia koskevien vaatimusten noudattamista. Tämän osalta Alankomaiden viranomaiset odottavat, että aluksilla tapahtuvasta sähköntuotannosta aiheutuvia paikallisia ilmansaastepäästöjä (NOx, SOx, PM10, PM2.5) voitaisiin vähentää 95 prosenttia käyttämällä maasähköä.
               
            
         
         
            
               
                  Toimenpiteellä kannustettaisiin käyttämään maasähköä satamien ja merenkulun kestävyyden edistämiseksi. Se on EU:n poliittisten tavoitteiden mukaista. Maasähkön käyttöönotto Euroopan satamissa on yksi ehdotetuista toimenpiteistä Euroopan vihreän kehityksen ohjelmassa asetettujen tavoitteiden saavuttamiseksi.
               
               
                  Toimenpiteellä vähennetään todennäköisesti myös hiilidioksidipäästöjä, koska maasähköverkosta saatavan sähkön kokonaistuotanto on vähemmän hiili-intensiivistä kuin aluksissa bunkkeriöljyä polttamalla tuotettu sähkö, mikä johtuu järjestelmän tehokkuudesta ja käytettyjen polttoaineiden erosta. Tältä osin Alankomaiden viranomaiset ovat tähdentäneet, että vaikka hiilidioksidipäästöjen todellinen väheneminen riippuu käytetyn sähkön laadusta, Alankomaiden sähköpaletissa päästöjen arvioidaan vähenevän generaattorin kuormasta riippuen 28–67 prosenttia ja tämän prosenttiosuuden odotetaan kasvavan tulevaisuudessa.
               
               
                  Energiapolitiikka
               
               
                  Toimenpide on vaihtoehtoisten polttoaineiden infrastruktuurin käyttöönotosta annetun direktiivin 2014/94/EU
                     8
                   mukainen. Direktiivi koskee maasähköpisteiden asentamista satamiin, joissa on niille kysyntää ja joissa kustannukset eivät ole suhteettomat verrattuna hyötyihin, ympäristöhyödyt mukaan luettuina. Se on myös tunnustettu yhteisen edun mukaiseksi tavoitteeksi valtiontuen myöntämiseksi SEUT-sopimuksen 107 artiklan 1 kohdan nojalla.
                     9
                  
               
               
                  Tässä yhteydessä on muistettava, että maasähkön epäsuotuisan kilpailuaseman yhtenä merkittävänä syynä on se, että maasähkön vaihtoehto eli sähkön tuottaminen merisatamissa olevilla aluksilla on nykyään täysin verotonta: Sen lisäksi, että sähkön tuottamiseksi poltettava bunkkeriöljy on vapautettu verosta direktiivin 2003/96/EY 14 artiklan 1 kohdan a alakohdan mukaisessa normaalitilanteessa, myös itse sähkö, jota aluksella tuotetaan, on vapautettu verosta (ks. direktiivin 2003/96/EY 14 artiklan 1 kohdan c alakohta). Vaikka jälkimmäistä verovapautusta voi sinällään olla vaikea pitää yhteensopivana unionin ympäristötavoitteiden kanssa, siinä on kuitenkin otettu huomioon käytännön näkökohdat. Aluksilla tuotetun sähkön verottaminen edellyttäisi nimittäin, että aluksen omistaja, joka on usein sijoittautunut kolmanteen maahan, tai liikenteenharjoittaja antaa ilmoituksen kulutetun sähkön määrästä. Ilmoituksessa olisi eriteltävä myös, mikä osuus sähköstä on kulutettu sen jäsenvaltion aluevesillä, jossa vero on maksettava. Tämä aiheuttaisi valtavan hallinnollisen rasituksen alusten omistajille, koska ilmoitukset olisi annettava kaikista jäsenvaltioista, joiden aluevesillä alus on purjehtinut. Sisävesiliikenteeseen ja direktiivin 15 artiklan 1 kohdan f alakohdan mukaiseen vaihtoehtoiseen verotukseen (jota Alankomaat toimeenpanee) liittyy vastaavia seikkoja. Tässä tilanteessa voi olla perusteltua, että vähemmän saastuttavaa maasähköä ei aseteta huonompaan asemaan, vaan Alankomaiden sallitaan soveltaa alennettua verokantaa.
               
               
                  Liikennepolitiikka
               
               
                  Toimenpide vastaa maasähkön käytön edistämisestä unionin satamassa laiturissa olevissa aluksissa annettua komission suositusta 2006/339/EY
                     10
                   ja komission tiedonantoa, joka koskee EU:n meriliikennepolitiikan strategisia tavoitteita ja suosituksia
                     11
                  .
               
               
                  Sisämarkkinat ja terve kilpailu
               
               
                  Sisämarkkinoiden ja terveen kilpailun kannalta haettu toimenpide ainoastaan vähentää bunkkeriöljylle myönnetyn verovapautuksen aiheuttamaa nykyistä vääristymää satamissa laiturissa olevien alusten kahden kilpailevan sähkölähteen välillä, joita ovat aluksella tuotettava sähkö ja maasähkö.
               
               
                  Liikenteenharjoittajien välisestä kilpailusta on ensinnäkin mainittava, että nykyään on hyvin vähän aluksia, joilla maasähköä käytetään liiketaloudellisista syistä. Merkittäviä kilpailun vääristymiä voisi sen vuoksi syntyä ainoastaan toisaalta haettua toimenpidettä soveltavien ja maasähkön käyttöön ottavien alusten ja toisaalta aluksella tuotettavan sähkön käyttöä jatkavien alusten välillä. Vaikka täsmälliset kustannusarviot ovat ratkaisevasti sidoksissa öljyn hinnan kehitykseen ja niitä on sen vuoksi erittäin vaikea ennustaa, viimeisimmät käytettävissä olevat arviot osoittavat, että edes täysi verovapautus ei useimmissa tapauksissa vähentäisi maasähkön toimintakustannuksia niin paljon, että ne olisivat aluksilla tuotettavan sähkön toimintakustannuksia alhaisempia
                     12
                  , joten ne eivät missään tapauksessa synnyttäisi merkittävää kilpailuetua maasähköä käyttäville liikenteenharjoittajille aluksella tuotettavaa sähköä käyttäviin liikenteenharjoittajiin nähden. Käsiteltävänä olevassa tapauksessa on vielä epätodennäköisempää, että kilpailu vääristyisi edellä kuvatulla tavalla, koska Alankomaat aikoo noudattaa direktiivissä 2003/96/EY säädettyä verotuksen vähimmäistasoa yrityskäyttöön tarkoitetun sähkön osalta. 
               
               
                  Lisäksi, kuten aiemmin mainittiin, direktiivissä 2003/96/EY säädetyn vähimmäistason mukaisesti verotettua maasähköä saavat liikenteenharjoittajat eivät periaatteessa saa taloudellista etua sellaisiin toimijoihin nähden, jotka tuottavat oman sähkönsä aluksella, koska tällainen sähkö on vapautettu verosta. Maasähkön alennettu verokanta pienentää maasähkön ja aluksella tapahtuvaan sähköntuotantoon käytettävien (mineraali)energiatuotteiden verokohtelun eroa.
               
               
                  Sähköntoimittajat ovat velvollisia maksamaan energiaveron ja kestävän energian lisämaksun (Opslag Duurzame Energie, ODE). Energiaveroilmoituksissaan ne soveltavat alennettua verokantaa suoraan. Välittömiä edunsaajia ovat laiturissa oleville aluksille sähköä toimittavien laitosten toiminnanharjoittajat. Toiminnanharjoittajien odotetaan siirtävän taloudellisen edun kokonaan tai osittain maasähkön käyttäjille, jotka ovat sisävesialusten ja merialusten omistajia. Nykyiset käyttäjät ja heidän edustajansa vaativat, että satamaviranomaisten edun mukaista on tehdä maasähköstä käyttäjien kannalta taloudellisesti houkuttelevaa.
               
               
                  Lisäksi maasähköä on tarjolla asianomaisille aluksille riippumatta siitä, minkä lipun alla ne purjehtivat, eikä tämä johda kansallisten talouden toimijoiden edullisempaan verokohteluun muista EU:n jäsenvaltioista tuleviin kilpailijoihin nähden.
               
               
                  Satamien välisen kilpailun osalta voidaan odottaa, että jäsenvaltioiden väliseen kauppaan ei juurikaan tule kohdistumaan vaikutuksia, jotka johtuisivat siitä, että alukset muuttavat reittiään saadakseen maasähköä, johon sovelletaan alennettua verokantaa. Tällaisessa tilanteessa maasähkön käytöstä ei veronalennuksesta huolimatta todennäköisesti ainakaan lyhyellä aikavälillä tule halvempaa kuin aluksella tuotettavan sähkön käytöstä, joten maasähkön veronalennus ei todennäköisesti myöskään houkuttele aluksia muuttamaan reittiään tämän vaihtoehdon saatavuuden mukaan eikä siten merkittävästi vääristä satamien välistä kilpailua. Alankomaiden viranomaiset arvioivat, että satamat valitaan lastin määränpään perusteella eikä sen perusteella, missä satamassa kiinnityskustannukset ovat alhaisemmat maasähkön veronalennuksen ansiosta. 
               
               
                  Ellei nykyiseen kehykseen ja tilanteeseen tule merkittäviä muutoksia, alennetun verokannan soveltamiseen haetun luvan voimassaoloajan vuoksi on epätodennäköistä, että edeltävissä kohdissa esitettyyn tarkasteluun kohdistuisi muutoksia ennen toimenpiteen päättymistä.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Neuvoston direktiivin 2003/96/EY 19 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  SEUT-sopimuksen 113 artiklan soveltamisalaan kuuluva välillinen verotus ei sinänsä kuulu kyseisen perussopimuksen 3 artiklassa tarkoitettuun unionin yksinomaiseen toimivaltaan.
               
            
         
         
            
               
                  Neuvostolle on kuitenkin direktiivin 2003/96/EY 19 artiklassa annettu yksinomainen toimivalta antaa johdetun oikeuden nojalla jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Näin ollen jäsenvaltiot eivät voi toimia neuvoston sijasta. Tästä syystä toissijaisuusperiaatetta ei sovelleta nyt käsillä olevaan täytäntöönpanopäätökseen. Joka tapauksessa kyseessä ei ole lainsäädäntöluonnos, joten tekstiä ei ole tarpeen toimittaa kansallisille parlamenteille perussopimusten pöytäkirjan nro 2 mukaisesti toissijaisuusperiaatteen noudattamisen tarkastelua varten.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Veronalennus ei ylitä sitä, mikä on tarpeen kyseisen tavoitteen saavuttamiseksi.
               
            
            
               •Toimintatavan valinta
            
            
               
                  Ehdotettu toimintatapa on neuvoston täytäntöönpanopäätös. Direktiivin 2003/96/EY 19 artiklassa säädetään ainoastaan tämäntyyppisestä toimenpiteestä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Toimenpide ei edellytä voimassa olevan lainsäädännön arviointia.
               
            
            
               •Sidosryhmien kuuleminen
            
            
               
                  Tämä ehdotus perustuu Alankomaiden esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ollut tarpeen.
               
            
            
               •Vaikutustenarviointi
            
            
               
                  Ehdotus koskee luvan antamista yhdelle jäsenvaltiolle sen omasta pyynnöstä eikä edellytä vaikutusten arviointia.
               
               
                  Alankomaiden toimittamista tiedoista käy ilmi, että toimenpiteen vaikutus verotuloihin on rajallinen ja maasähkön verokanta ylittää edelleen direktiivillä 2003/96/EY verotukselle säädetyn vähimmäistason. Alankomaat odottaa, että toimenpiteellä on myönteinen vaikutus sen ympäristötavoitteiden saavuttamiseen ja erityisesti satamakaupunkien paikallisen ilmanlaadun parantamiseen ja melun vähentämiseen.
               
               
                  Toimenpiteestä aiheutuvien veromenojen osalta Alankomaiden viranomaiset ovat arvioineet, että tulevina vuosina menetetään miljoona euroa vuodessa. 
               
               
                  Samalla ympäristöhyödyt voivat olla merkittäviä. Tältä osin Alankomaiden viranomaiset ovat tähdentäneet, että vaikka hiilidioksidipäästöjen todellinen väheneminen riippuu käytetyn sähkön laadusta, päästöjen arvioidaan vähenevän generaattorin kuormasta riippuen 28–67 prosenttia ja tämän prosenttiosuuden odotetaan kasvavan tulevaisuudessa. Lisäksi Alankomaiden viranomaiset odottavat, että aluksilla tapahtuvasta sähköntuotannosta peräisin olevia paikallisia ilmansaastepäästöjä voitaisiin vähentää 95 prosenttia. Myös melua, tärinää ja typpilaskeumia voitaisiin vähentää merkittävästi.
               
            
            
               •Sääntelyn toimivuus ja yksinkertaistaminen
            
            
               
                  Toimenpiteen tarkoituksena ei ole yksinkertaistaminen. Se perustuu Alankomaiden esittämään pyyntöön ja koskee ainoastaan kyseistä jäsenvaltiota.
               
            
            
               •Perusoikeudet
            
         
         
            
               
                  Toimenpide ei vaikuta perusoikeuksiin.
               
            
            
               4.TALOUSARVIOVAIKUTUKSET
            
            
               
                  Toimenpiteestä ei aiheudu taloudellista tai hallinnollista rasitetta unionille. Näin ollen ehdotuksella ei ole vaikutuksia Euroopan unionin talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Täytäntöönpanosuunnitelma ei ole tarpeen. Tämä ehdotus koskee luvan antamista veronalennukseen yhdelle jäsenvaltiolle sen omasta pyynnöstä. Lupa annetaan rajoitetuksi ajaksi 30. kesäkuuta 2027 saakka. Sovellettava veroaste on sama kuin energiaverodirektiivissä vahvistettu verotuksen vähimmäistaso. Toimenpidettä voidaan arvioida, jos sen uusimista pyydetään voimassaoloajan päätyttyä.
               
            
            
               •Selittävät asiakirjat (direktiivien osalta)
            
            
               
                  Ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotuksen 1 artiklan mukaan Alankomaille annetaan lupa soveltaa alennettua verokantaa sähköön, joka toimitetaan suoraan satamissa laiturissa oleville aluksille, jotka eivät ole yksityisiä huvialuksia (”maasähkö”). Veroaste ei saa olla alle 0,50 euroa/MWh, joka on direktiivissä vahvistettu sähkön verotuksen vähimmäistaso yrityskäytössä. Sähköä ei ole mahdollista toimittaa alennetulla verokannalla yksityisille huvialuksille, sellaisina kuin ne määritellään direktiivin 2003/96/EY 14 artiklan 1 kohdan c alakohdan toisessa alakohdassa.
               
               
                  Ehdotetun päätöksen 2 artiklan mukaan pyydetty lupa myönnetään Alankomaiden pyynnön mukaisesti siten, että se on voimassa 1. heinäkuuta 2021 ja 30. kesäkuuta 2027 välisen ajan, jolloin se on direktiivissä sallitun kuuden vuoden enimmäisajan mukainen.
               
            
            
               2021/0108 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Alankomaille soveltaa satamassa laiturissa oleville aluksille suoraan toimitettavaan sähköön alennettua verokantaa direktiivin 2003/96/EY 19 artiklan mukaisesti
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY
                  13
                ja erityisesti sen 19 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
         
         
            
               (1)Alankomaat haki 10 päivänä elokuuta 2020 päivätyllä kirjeellä lupaa soveltaa direktiivin 2003/96/EY 19 artiklan nojalla satamassa laiturissa oleville meri- ja sisävesialuksille suoraan toimitettavaan sähköön, jäljempänä ’maasähkö’, alennettua verokantaa. 
            
            
               (2)Veronalennuksella, jota Alankomaat aikoo soveltaa, pyritään edistämään maasähkön käyttöönottoa ja käyttöä entisestään. Maasähkön käytön katsotaan olevan ympäristön kannalta vähemmän haitallinen tapa tyydyttää sähkön tarve satamissa laiturissa olevilla aluksilla kuin bunkkeriöljyn polttaminen tällaisilla aluksilla.
            
            
               (3)Koska maasähkön käytöstä ei synny satamassa laiturissa olevien alusten bunkkeriöljyn polttamisen aiheuttamia ilmansaastepäästöjä, se parantaa satamakaupunkien ilmanlaatua ja vähentää melua. Maasähkön käytön odotetaan Alankomaissa sovellettavien sähköntuotannon erityisedellytysten mukaisesti erityisesti vähentävän hiilidioksidipäästöjä, muita ilmansaasteita ja melua verrattuna siihen, että sähkö tuotetaan polttamalla bunkkeriöljyä. Sen vuoksi toimenpiteen odotetaan edistävän unionin ympäristö-, terveys- ja ilmastopolitiikan tavoitteiden saavuttamista.
            
            
               (4)Alankomaille annettava lupa soveltaa alennettua verokantaa maasähköön ei ylitä sitä, mikä on tarpeen tällaisen sähkön käytön lisäämiseksi, koska aluksilla tapahtuva sähköntuotanto on useimmissa tapauksissa edelleen kilpailukykyisempi vaihtoehto. Samasta syystä ja teknologian melko pienen markkinaosuuden vuoksi toimenpide ei todennäköisesti johda voimassaoloaikanaan merkittävään kaupan vääristymiseen eikä siten vaikuta kielteisesti sisämarkkinoiden toimintaan.
            
            
               (5)Direktiivin 2003/96/EY 19 artiklan 2 kohdan mukaisesti kunkin kyseisen säännöksen nojalla myönnettävän luvan on oltava ajallisesti tarkkaan rajattu. Jotta varmistetaan, että lupa myönnetään riittävän pitkäksi ajanjaksoksi, mikä kannustaa asiaan liittyviä taloudellisia toimijoita tekemään tarvittavat investoinnit, on aiheellista myöntää pyydetty lupa 1 päivän heinäkuuta 2021 ja 30 päivän kesäkuuta 2027 väliselle ajalle. Jos neuvosto kuitenkin antaa maasähkön veroetuja koskevia yleisiä säännöksiä Euroopan unionin toiminnasta tehdyn sopimuksen 113 artiklan tai jonkin muun kyseisen sopimuksen asiaankuuluvan määräyksen nojalla, luvan soveltaminen olisi lopetettava kyseisten säännösten soveltamisen alkamispäivästä, mikäli säännöksiä aletaan soveltaa ennen 30 päivää kesäkuuta 2027.
            
            
               (6)Tämä päätös ei vaikuta valtiontukea koskevien unionin sääntöjen soveltamiseen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Annetaan Alankomaille lupa soveltaa alennettua verokantaa sähköön, joka toimitetaan suoraan maalla sijaitseviin voimalaitoksiin toimitettavaksi edelleen satamassa laiturissa oleville aluksille, jotka eivät ole yksityisiä huvialuksia, edellyttäen, että direktiivin 2003/96/EY 10 artiklassa tarkoitettuja verotuksen vähimmäistasoja noudatetaan.
            
            
               2 artikla
            
            
               Tätä päätöstä sovelletaan 1 päivästä heinäkuuta 2021 alkaen 30 päivään kesäkuuta 2027.
            
            
               Jos neuvosto kuitenkin antaa maasähkön veroetuja koskevia yleisiä sääntöjä Euroopan unionin toiminnasta tehdyn sopimuksen 113 artiklan tai jonkin muun kyseisen sopimuksen asiaankuuluvan määräyksen nojalla, tämän päätöksen soveltaminen lakkaa päivänä, jona kyseisten yleisten sääntöjen soveltaminen alkaa.
            
            
               3 artikla
            
            
               Tämä päätös on osoitettu Alankomaiden kuningaskunnalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 283, 31.10.2003, s. 51–70.
               
               
                  
                     (2)
                  
                        Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1–78).
               
               
                  
                     (3)
                  
                        Komission suositus 2006/339/EY, tehty 8 päivänä toukokuuta 2006, maasähkön käytön edistämisestä yhteisön satamissa laiturissa olevissa aluksissa (EUVL L 125, 12.5.2006).
               
               
                  
                     (4)
                  
                        SWD(2019) 329 final.
               
               
                  
                     (5)
                  
                        Neuvoston päätelmät, 28. marraskuuta 2019, 14608/19, FISC 458. 
               
               
                  
                     (6)
                  
                        Euroopan parlamentin ja neuvoston direktiivi 2008/50/EY, annettu 21 päivänä toukokuuta 2008, ilmanlaadusta ja sen parantamisesta (EUVL L 152, 11.6.2008, s. 1).
               
               
                  
                     (7)
                  
                        Euroopan parlamentin ja neuvoston direktiivi (EU) 2016/802, annettu 11 päivänä toukokuuta 2016, tiettyjen nestemäisten polttoaineiden rikkipitoisuuden vähentämisestä (EUVL L 132, 21.5.2016, s. 58–78).
               
               
                  
                     (8)
                  
                        Euroopan parlamentin ja neuvoston direktiivi 2014/94/EU, annettu 22 päivänä lokakuuta 2014, vaihtoehtoisten polttoaineiden infrastruktuurin käyttöönotosta (EUVL L 307, 28.10.2014, s. 1–20).
               
               
                  
                     (9)
                  
                        C(2014) 2231 final, 9. huhtikuuta 2014.
               
               
                  
                     (10)
                  
                        Komission suositus 2006/339/EY, tehty 8 päivänä toukokuuta 2006, maasähkön käytön edistämisestä yhteisön satamissa laiturissa olevissa aluksissa (EUVL L 125, 12.5.2006).
               
               
                  
                     (11)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle sekä alueiden komitealle – EU:n meriliikennepolitiikka vuoteen 2018 saakka: strategiset tavoitteet ja suositukset (KOM(2009) 8 lopullinen), 21.1.2009.
               
               
                  
                     (12)
                  
                        Ks. Euroopan komission ympäristöasioiden pääosaston raportti ”Service Contract Ship Emissions: Assignment, Abatement and Market-based Instruments, Task 2a – Shore-Side Electricity”, elokuu 2005, 
                  http://ec.europa.eu/environment/air/pdf/task2_shoreside.pdf
                  . Kustannusanalyysi tehtiin seuraavista kolmesta satamasta: Göteborg (Ruotsi) sekä Juneau ja Long Beach (Yhdysvallat).
               
               
                  
                     (13)
                  
                        EUVL L 283, 31.10.2003, s. 51.